H παραμέληση του στρατού ήταν η κύρια αιτία των διαδοχικών ηττών που υπέστησαν οι Οθωμανοί από τα Ρωσικά στρατεύματα, ενώ ο χαλαρός έλεγχος των επαρχιών εξέθρεψε τις αυθαιρεσίες και τις καταπιέσεις των περιφερειακών οργάνων της σε βάρος ιδίως του Χριστιανικού πληθυσμού (των ραγιάδων). Τρεις πόλεμοι εναντίον της Ρωσίας, (1774, 1792 και 1812), που έληξαν με ήττες για τις Οθωμανικές δυνάμεις, αφαίρεσαν από την Τουρκία τις βόρειες ακτές της Μαύρης θάλασσας και την Κριμαία. H στρατιωτική και η διπλωματική αποδυνάμωση του Κράτους του σουλτάνου -που εκφράζεται σε διπλωματικό επίπεδο με το περίφημο Ανατολικό Ζήτημα- ήταν στα τέλη του 18ου και στις αρχές του 19ου αιώνα παραπάνω από εμφανής.